Området rundt Poole havn har vært bebodd i over 2000 år. Den keltiske folkestammen durotrigene levde der i jernalderen, med Wareham omkring 8 km vestover som sitt kjerneområde. Poole-langbåten, en ti meter lang båt laget av én enkelt eikestamme som er datert til 295 f.Kr., er funnet i havnen. Antagelig var havnen grunnere dengang, og eventuelle bosetninger fra perioden ligger nå under vann. I de siste århundrene før den romerske invasjonen flyttet kelterne fra sine bosetninger på åsrygger i nærheten, og ned til myrslettene i nord. Durotrigene drev antagelig handel med venetierne i Bretagne.